ambulansearbeider
Store norske leksikon,Samfunn,Utdanning og forskning,Grunnopplæring,Yrkesfaglig utdanning,Helse- og oppvekstfag
Ambulansearbeider er helsepersonell som jobber i ambulansetjenesten. Ambulansearbeidere kan også arbeide som ressurskoordinatorer eller nødmeldeoperatør ved de akuttmedisinske kommunikasjonssentralene (AMK-sentral). Enkelte jobber også som redningsmann på luftambulanse, som ambulansearbeider på ambulansefly, eller i det private, for eksempel innen bedriftsindustrivern, arrangementsvirksomhet og skipsfart.
Ambulansearbeider er ifølge helsepersonelloven en lovbeskyttet tittel. Man må ha autorisasjon for å kunne kalle seg ambulansearbeider. Utdanning  Autorisasjon som ambulansearbeider bygger på fagbrev. Opplæringen skjer vanligvis ved at man går to år i videregående skole og to år som lærling i bedrift. Første året: vg1 Helse- og oppvekstfag. Andre året: vg2 Ambulansefag. Deretter jobber man som lærling i to år i en bedrift.  Læretiden avsluttes med en fagprøve.Med lang og allsidig praksis i faget kan man gå opp til fagprøve som praksiskandidat. Ambulansepersonell i Norge har tradisjonelt ikke hatt krav om høyskoleutdanning, men det er blitt opprettet bachelorutdanning for ambulansearbeidere ved flere høyskoler og universiteter. Slike ambulansearbeidere har fått den engelske tittelen paramedic, på norsk paramedisiner. Les mer i Store norske leksikon ambulansetjeneste AMK-sentral paramedisiner Videregående opplæring i Norge Eksterne lenker utdanning.no: ambulansefagarbeider Tidsskrift for Den norske legeforening: Språkspalten – hva skal ambulansearbeidere med høyskoleutdanning kalles på norsk?